NOTAT

TIL:	Økonomiudvalget
J.NR.:	018264-2013
VEDR.:	Notat vedr. varmeforsyning af boligområde mellem Skivevej og Nørlundvej
DATO:	19. juni 2013

Notat vedr. varmeforsyning af boligområde mellem Skivevej og Nørlundvej

Det nye boligområde er omfattet af lokalplanforslag 1089. Det fremgår af lokalplanforslaget, at området kun må anvendes til bebyggelse, der har en energiramme svarende til lavenergi i henhold til gældende bygningsreglement.

Iht. Varmeforsyningsloven og tilhørende bekendtgørelser skal kommunen meddele dispensation fra tilslutningspligt til fjernvarme for nyopførte lavenergibygninger.

Der kan i bl.a. nye boligområder pålægges tilslutningspligt til fjernvarme, men det er alene boliger, der ikke opføres som lavenergibygninger, der har en forpligtigelse til at blive tilsluttet fjernvarme. Når der etableres distributionsnet for fjernvarmeforsyning vil udgiften til distributionsnettet finansieres over grundsalget. De ejendomme, der tilsluttes fjernvarme, skal herudover betale et stikledningsbidrag samt betale for fjernvarmeforbruget (herunder de faste udgifter). Lavenergibebyggelse, der ikke tilsluttes, skal ikke betale yderligere til varmeforsyningsselskabet.

Generelt vil specielt nye boliger men også den eksisterende boligmasse fremover få et mindre energiforbrug, pga. lovgivningsmæssige krav, energirenoveringer samt nye teknologier.

I det pågældende boligområde, omfattet af lokalplanforslag 1089, etableres der alene lavenergibebyggelse, dvs. der kan eventuelt gives et tilbud om fjernvarmeforsyning men alle boliger kan vælge en anden forsyningskilde. Området er pt. ikke omfattet af fjernvarmeforsyningsområde.

Udviklingen af området er karakteriseret ved, at boligerne samlet opføres og etableres af én bygherre. Når bebyggelsen er opført vil der ske en udstykning og salg af de enkelte parceller.

Boligerne opføres med indbyggede solceller, og det er oplyst af bygherrerådgiver, at der ikke ønskes fjernvarmeforsyning. Da boligerne opføres som lavenergibebyggelse er der ikke en forpligtigelse til at blive tilsluttet fjernvarme.

Udviklingen af området adskiller sig fra boligområder til lavenergibebyggelse ved Storåvej, idet der i området ved Storåvej sker en udstykning og salg af grunde, hvorefter de enkelte grundejere opfører boliger. I området ved Storåvej er det således den enkelte grundejer, der beslutter, om de vil tage imod tilbuddet om fjernvarmeforsyning. Da boligerne opføres som lavenergibebyggelse er der ikke en forpligtigelse til at blive tilsluttet fjernvarme. Vestforsyning Varme A/S har udført beregning af samfundsøkonomien ved fjernvarmeforsyning af området ved Storåvej, herunder gennemført en følsomhedsberegning ved ikke fuld tilslutning. Ved kun lille tilslutning vil samfundsøkonomien være negativ.

Såfremt der udlægges fjernvarme distributionsnet i boligområdet mellem Skivevej og Nørlundvej vil tilbuddet om fjernvarme, ifølge bygherrerådgiver, ikke blive benyttet, da forsyningskilden for alle boliger vil være solceller. Det vil således ikke være rentabelt for Vestforsyning Varme A/S at tilbyde fjernvarme i dette boligområde.

I de områder, der udlægges til fjernvarmeforsyning, og hvor der samtidig er krav om lavenergibebyggelse vil Vestforsyning Varme A/S gøre en ekstra indsats for at reklamere for fjernvarmeforsyning. Der er udarbejdet foldere, der sendes til grundejerne og der holdes informationsmøde, hvor Teknik og Miljø på det seneste møde også informerede om kommunens varmeplanlægning for området.

Samlet vurdering

På baggrund af ovenstående er det Teknik og Miljøs anbefaling, at området ikke udlægges til fjernvarmeområde, men at boligerne i området forsynes individuelt.

Det er Teknik og Miljøs vurdering, at en individuel forsyning i dette område ikke vil danne præcedens for den fremtidige varmeplanlægning idet der dels ikke kan kræves tilslutning til fjernvarme for lavenergibebyggelse og dels er udviklingen af området speciel ved, at boligerne samlet opføres og etableres af én bygherre. Bygherre har oplyst, at der ikke ønskes fjernvarmeforsyning, og det vil ikke være hensigtsmæssigt at etablere distributionsledninger i området, når der ikke forventes et forbrug af fjernvarme.

Med hensyn til de tekniske detaljer omkring etablering af fjernvarmeforsyning henvises til Vestforsyning Varme A/S.